
Nia Dudley

Aseiniad ECAD6012/C 
Dadansoddiad beirniadol o lythrennedd, rhifedd a chymhwysedd digidol fel cyfrifoldebau trawsgwricwlaidd.
Dangosir pwysigrwydd y tair cyfrfioldeb trawsgwricwlaidd ar gyfer ddatblygiad y dysgwyr yn Nyfodol Llwyddiannus. Pwysleisir dylaid addysgu llythrennedd, rhifedd a chymhwysedd digidol ar draws y cwricwlwm (Donaldson, 2015). Awgryma adroddiad Donaldson mai athrawon sy’n “gyfrifol am lythrennedd, rhifedd a chymhwysedd digidol” (Donaldson, 2015. dyfynnwyd yn Llywodraeth Cymru, 2015, tud.5). Wrth ystyried llythrennedd, rhifedd a chymhwysedd digidol fel cyfrifoldebau drawsgwricwlaidd cryfheuir meysydd dysgu ar draws y cwricwlwm cyfan (Llywodraeth Cymru, 2015). 
Trafodir y cryfderau a’r gwendidau o addysgu llythrennedd, rhifedd a chymhwysedd digidol yn drawsgwricwlaidd. Yn ogystal, amlygir pwysigrwydd gwybodaeth pwnc yr athro er mwyn addysgu’n drawsgwricwlaidd yn effeithiol. Ymchwilir hefyd yr heriau wrth asesu disgyblion. Wrth i’r byd foderneiddio mae’r disgwyliadau o’r sgiliau mae rhaid i blant eu meithrin ar gyfer byd gwaith yn newid. Wrth i sgiliau cymhwysedd digidol fod yn hanfodol ar gyfer byd gwaith gwelir pwysigrwydd ei hintegreiddio mewn modd trawsgwricwlaidd mewn gwersi. Pwysleisia’r  Fframwaith Cymhwysedd Digidol (2016) bwysigrwydd paratoi ein disgyblion ar gyfer y byd ar-lein a fydd mor hanfodol ar gyfer ein dyfodol. (Llywodraeth Cymru, 2017).
Ymchwiliwyd ysgolion mewn un ar ddeg gwlad wahanol, a phwysleisiodd bob yr un ohonynt yr angen i ddysgu sgiliau hanfodol llythrennedd, rhifedd a chymwysedd digidol (Anhysbys, 2005, dyfynnwyd yn Rose 2009, tud.113). Dengys hyn bwysigrwydd addysgu’r tri chyfrifoldeb mewn modd trawsgwricwlaidd i gryfhau’r sgiliau a gwybodaeth y disgyblion. Po fwyaf fydd y cyfrifoldebau ar waith ym mywyd pob dydd ac ar draws y cwricwlwm, effeithir yn gadarnhaol ar ddysgwyr. Yn ôl Rose (2009), er mae’n amlwg gellir addysgu llythrennedd, rhifedd a Chymhwysedd Digidol mewn modd trawsgwricwlaidd, gellir cyd-blethu’r cyfrifoldebau a’u cyd gynllunio i gryfau ac ategu’r ddysgu.  
Amlyga Donaldson (2015) bwysigrwydd cyfridoldebau trawsgwricwlaidd. Dywed pe byddai gan athro wybodaeth pwnc i addysgu’n dda ac yn effeithiol, bydd y cyfrifioldebau trawsgwricwlaidd yn cael eu darparu a chryfhau trwy gydol yr addysgu. Amlyga Donaldson (2015) pa mor hanfodol yw gwybodaeth pwnc athrawon, ac os nad oes gwybodaeth bwnc ddofn, ni all plant dderbyn yr addysg orau posib a chyrraedd eu potensial llawn. Dadleuir bod dysgwyr yn nosbarthiadau athrawon gwybodus yn dysgu “ar gyfradd deirgwaith yn uwch” (Llywodraeth Cymru, 2014, tud.11) i gymharu â’r disgyblion yn nosbarthiadau athrawon heb fod cystal. Gwelir anhawster gan lawer o athrawon wrth gynllunio ar gyfer addysgu’n drawsgwricwlaidd. Gwelant hi’n anodd i ddarparu cydbwysedd rhwng gwybodaeth fel athrawon o sut mae modd cyfuno pynciau, ac gwneud yn siwr bod dysgwyr yn gallu gweld cysylltiad rhwng y pynciau heb eu drysu (Rowley, 2009). Er hyn, wrth i’r cwricwlwm newydd gael ei sefydlu eglurir y bydd llythrennedd, rhifedd a chymhwysedd digidol yn gyfrfioldebau trawsgwricwlaidd pwysig ‘lle y bo’n briodol’ (Llywodraeth Cymru, 2018, tud.10). Gwerthfawrogir pwysigrwydd gweld cysylltiadau naturiol yn hytrach na gorfodi pynciau i gysylltu.  
Darluniodd Rose (2009) gwricwlwm newydd ar gyfer Lloegr. Gwnaeth yntau gefnogi’r hyblygrwydd yma gan ddisodli pynciau gyda meysydd dysgu. Drwy ddileu pynciau unigol darperir cyfleoedd mwy cyfoethog i blant gymhwyso eu gwybodaeth ar draws y cwricwlwm (Rose, 2009). Gall addysgu ar sail profiadau un hytrach na phynciau unigol helpu blant ddatblygu brwdfrydedd at ddysgu ym marn Rose (2009). Yn y modd hwn, wrth addysgu drwy brofiadau integreiddir llythrennedd, rhifedd a chymhwysedd digidol yn naturiol. Gall addysgu trawsgwricwlaidd fod yn greadigol ei ddull i esgor ar wybodaeth a dealltwriaeth eang yn nisgyblion (Nuffield Primary History website, 2009, dyfynnwyd yn Hayes, 2010, tud.383).  Gwnaiff addysgu’n drawsgwriclaidd  ysgogi plant a chaffael eu dychymyg. Wrth integreiddio fwy nag un pwnc o fewn gwers, sbardunir chwilfrydedd plant i archwilio a chwestiynu gwybodaeth. Dadleua Hayes (2010) yn erbyn hyn gan awgrymu bod addysgu intergredig yn gwaredu cyfleoedd i blant gaffael sgiliau hanfodol, yn enwedig yn y pynciau craidd. Fodd bynnag cytuna gyda Rose (2009), wrth bwyslesio yr angen am fwy o hyblygrwydd yn ein cwriclwm i ymateb i’r byd o’n hamgylchedd sy’n parhau i newid. (Llywodraeth Cymru, 2017). Crybwylla Ofsted (2011, dyfynnwyd yn Barnes, 2011, tud.51) bod ysgolion llwyddiannus yn gallu integreiddio dull trawsgwricwlaidd, a chadw hunaniaeth y pynciau craidd yr un pryd mewn gwersi. Wrth i ysgolion weithredu’r dull hwn atelir disgyblion rhag drysu rhwng y pynciau gwahanol, sicrhau eu bod yn siwr o sgiliau penodol sy’n perthyn i bob pwnc. Cred Dewey (1902 dyfynnwyd yn Rowley 2009, tud.1) nad oes unrhyw fudd o addysgu’n drawsgwricwlaidd, gan greu cysylltiadau ffug rhwng pynciau. Wrth i athrawon gyfuno pynciau’n ddipwrpas mae’n gwaredu effoithlonrwydd yr addysgu. 
Wrth ystyried Cwricwlwm Steiner (1919 dyfynnwyd yn Barnes, 2011, tud.46) gwelir bod addysgu pynciau unigol yn cyfleu y cyfrifoldebau trwy ddarparu profiadau a chyfleoedd ymarferol megis, sioeau a phrosiectau adeiladu. Pwyslesir adborth ac ymchwil positif, wrth weld bod plant yn profi “greater life satisfaction and academic achievement” (Bak 2014, anhysbys), ac yn fwy tebygol o gyflwani eu nod a llwyddo’n academaidd. Dengys y cwricwlwm hwn nad oes rhaid integreiddio llythrennedd, rhifedd a chymhwysedd digidol i mewn i bob gwers i gyrraedd lefel academaidd uwch. 

Gwelais ar fy mhrofiad addysgu proffesiynol na chefais anhawster yn integreiddio llythrennedd, rhifedd a chymhwysedd digidol i wersi ar draws y ddau gyfnod allweddol. Er hyn, gwelais integreiddio llythrennedd, yn enwedig y llinyn llafaredd, yn naturiol ym mhob gwers. Cynlluniais gyfle i ddysgwyr “fod yn ymwybodol o’u teimladau eu hunain a datblygu’r gallu i’w mynegi mewn ffordd briodol” (Yr Adran Addysg a Sgiliau, 2015, tud.11) a’u hannog i “siarad yn glir gan ddefnyddio geiriau, cyfarchion ac ymadroddion” (Yr Adran Addysg a Sgiliau, 2015, tud.39). Teimlaf fod amser cylch yn y Cyfnod Sylfaen yn ffordd wych i blant fynegi eu teimladau personol. Gwelais fod cwestiynu yn ffordd wych o asesu dealltwriaeth plant. Wrth i mi gwestiynu, llwyddais i asesu dealltwriaeth y plant drwy’u hymatebion, ac wrth i’r plant fy nghwestiynu i, a chwestiynu’i gilydd, fe ddysgon nhw llawer gan ehangon eu dealltwriaeth o’r pwnc. Hefyd wrth i blant asesu gwaith ei hun a’i gilydd ar lafar, ar ôl gorffen tasg ffocws, neu ar ôl gorffen tasg yng Nghyfnod Allweddol 2, gwelwyd gwelliant yn eu hyder wrth sgwrsio ar lafar. Amlyga Estyn (2017) arfer da gan Ysgol Gymraeg y Fenni, a wnaeth godi safon llafar plant wrth hunanasesu ac asesu cyfoedion ar lafar.

Gwelais fod rhifedd yn fwy anodd i’w integreiddio mewn gwersi. Er hyn roedd hi’n llawer haws i’w integreiddio yn ardaloedd y Cyfnod Sylfaen, megis siop neu gaffi. Yn ogystal gwnaeth y plant “ddidoli a dosbarthu” (Llywodraeth Cymru, 2014), gyda gwrthrychau tryleu a ddi-draidd wrth gynnal arbrawf ym maes Gwybodaeth a Dealltwriaeth o’r Byd. Serch hynny, gwelais weithiau, nad oedd pwrpas i rifedd o fewn llawer o’r gwersi. Pwysleisia Donaldson (2015) arwyddocad pwrpas y dysgu. Gobeithir wrth sefydlu dibenion y cwricwlwm newydd, gellir ysgogi a helpu dysgwyr ddeall a gweld pwrpas i’w dysg (Donaldson, 2015). 

Gwelais lawer fwy o bwyslais ar gymhwysedd digidol yn fy ail brofiad addysgu i gymharu â fy mhrofiad cyntaf. Defnyddiodd y plant iPads yn rheolaidd i hunan asesu eu gwaith ac i asesu gwaith eu ffrindiau, wrth dynnu lluniau neu recordio’u gwaith. Hefyd, pe byddai unigolion wedi gorffen pob tasg, ac wedi ymweld â phob ardal, roedd hawl iddynt hwy ymweld ag apiau megis apiau Tric a Chlic. Roedd llawer mwy o ddiddordeb gan blant i chwarae gemau addysgol ar iPad, oherwydd roeddent yn gyfarwydd â’r cyfarpar technolegol. Pwysleisia Estyn (2011) effaith technoleg ar ddatblygiad plentyn. Amlyga arfer da Ysgol Tŷ Gwyn, a greodd broffil technoleg gynorthwyol ar gyfer pob un o’r disgyblion. Wrth ddarparu profiadau ac amser i’r dysgwyr ddefnyddio technoleg, cynyddodd hyder a sgiliau hanfodol y disgyblion, megis “cyfathrebu” ag “annibyniaeth” (Estyn 2011). Er canfyddais llawer fwy o bwyslais ar gymhwysedd digidol ar fy ail brofiad, roedd hi’n anodd integreiddio’r sgiliau yn effeithiol yn fy ngwersi. Byddai derbyn hyfforddiant ar sut i integreiddio cymhwysedd digidol yn effeithiol yn argymhelliad. Cytuna Estyn (2018).  Byddai darparu cyrsiau yn gwneud yn siŵr bod athrawon â’r gallu i drosglwyddo gofynion y fframwaith yn gywir ac yn glir i'w disgyblion. Argymhelliad arall gan Estyn (2018), yw bod digon o adnoddau rhyngweithiol ar y we i’r athrawon a’r myfyrwyr ymgyfarwyddo â hwy a’u bod yn gallu ymchwilio am wybodaeth ac atebion i’w cwestiynau pe byddai angen fwy o gymorth.

Cysyllta hyn gyda bywyd bob dydd, lle defnyddir sgiliau llythrennedd, rhifedd a chymhwysedd digidol yn rheolaidd. Yn ogystal, wrth integreiddio’r tri chyfrifoldeb arbedwyd amser, gan sicrhau cynllunio ac addysgu effeithiol. Hefyd, wrth ryddhau amser roedd modd canolbwyntio ar elfen benodol oedd angen sylw pellach. Cytuna Davies (Anhysbys, dyfynnwyd yn Rowley, 2009, tud.1).  Gwelodd fod y pynciau craidd yn integreiddio yn naturiol i’r gwersi, ac o ganlyniad arbedwyd amser wrth canolbwyntio ac astudio pynciau mewn mwy o fanylder. Esiampl fyddai integreiddio  “trigononometry, ICT and language work.” wrth astudio hanes yr Eifftiaid (Davies anhysbys, dyfynnwyd yn Rowley 2009, tud.1). Serch hynny, canfyddais weithiau ar PAP yr angen i addysgu sgiliau megis, darllen, ysgrifennu a llawer o’r sgiliau mathemateg yn unigol er mwyn ffocysu arnynt a chreu seiliau cadarn gan eu bod yn hanfodol wrth fywyd o ddydd i ddydd.  

Gwelir yn yr Arweiniad Atodol (Estyn, 2017) bod yna broses a thestunau penodol wrth arolygu llythrennedd mewn ysgolion. Un o’r nodweddion yw sgiliau’r plant wrth drosglwyddo gwybodaeth llythrennedd ar draws y cwricwlwm. Gwelais esiampl yn ystod profiad addysu proffesiynol y llynedd. Bu’r dosbarth yn llunio portread personol yn ystod gwers Gymraeg. Yn y wers, ni chafodd neb lawer o drafferth yn llunio portread personol. Er hyn, wrth ddysgu am Harri’r Wythfed mewn gwers Hanes a throsglwyddo sgiliau llunio portread o un cyd destun i’r llall, cafodd llawer o ddisgyblion anhawster.  Felly hefyd gwelais blant yn cael yr un drafferth wrth “ysgrifennu gan ddefnyddio amrywiaeth ac ystod o destunau di-dor a phytiog mewn amryw o ffuriau, e.e. llythyron” (Yr Adran Addysg a Sgiliau, 2016, tud.9). Wrth i’r dysgwyr ysgrifennu llythyr at ffrind darganfyddais iddynt fwynhau ysgrifennu am brofiadau’r Haf a llwyddwyd i gwblhau’r dasg yn weddol ddidrafferth.  Fodd bynnag, pan ofynnwyd iddynt ysgrifennu llythyr ffurfiol at bennaeth yr ysgol uwchradd y byddent yn ei mynychu ym mis Medi, gwelsant hyn yn her. Yn wir, roedd llawer yn methu trosglwyddo’r sgiliau o un cyd destun i’r llall gan ystyried nodweddion arddull y ddwy ffurf.  
Yr un oedd y gofynion rhifedd yn yr arweiniad atodol (Estyn, 2017), wrth ddatblygu a chymhwyso sgiliau mathemateg ar draws y cwricwlwm. Integreiddiwyd rhifedd yng ngwersi Hanes heb fod y disgyblion yn sylwi. Wrth ddysgu am y Tuduriaid gwnaethant  “ddefnyddio llinellau amser i ddilynu digwyddiadau” (Is-adran cwricwlwm, 2008, tud.21).Wrth integreiddio rhifedd sicrhawyd dyfnder i’r astudiaeth o’r Tuduriaid, gan ehangu ar ddealltwriaeth ac eglurder o’r cyfnod hanesyddol. 
 Trwy ddefnyddio’r Fframwaith Llythrennedd a Rhifedd mae’n orfodol i asesu sgiliau’r plant yn llythrennedd a rhifedd ar draws y cwricwlwm (Is-adran Cwricwlwm, 2018). Gyda phrofion darllen a rhifedd cenedlaethol ar waith, amlygant wybodaeth i’r athrawon ynglŷn a dealltwriaeth eu disgyblion a’u cynnydd yn y cyfrifoldebau hynny (Is-adran Cwricwlwm 2018).  
Cyflwyna Estyn (2018, tud.65) astudiaeth achos gan enghreifftio ysgol yn cynnal gweithdy cymhwysedd digidol, a chysylltodd hyn yn drawsgwricwlaidd gyda llythrennedd a rhifedd. Dronau oedd thema’r gweithdy i’r disgyblion. Wrth gyflwyno nod y prosiect roedd hi’n bosib i’r plant asesu gwaith ei hun a’i grŵp wrth hunan asesu ac asesu cyfoedion. Yn ystod y prosiect roedd gofyn i’r plant hunan asesu ac asesu cynnydd eu cyfoedion ac ar ddiwedd y prosiect roedd rhaid iddyn nhw asesu eu llwyddiannau a’r cynnydd. Tystiwyd brwdfrydedd y plant wrth asesu eu llwyddiannau a’u barn am eu cynnydd yn y gweithdy. Pwysleisir bod rhaid i blant hunanasesu eu gwaith cymhwysedd digidol er mwyn  dechrau deall ac integreiddio’r sgiliau i'w bywyd pob dydd. Gyda hyn byddan nhw’n dechrau deall pwrpas tasgau yn well a phwysigrwydd cymhwysedd digidol yn eu bywydau.  Cytuna Donaldson (2015). Wrth i blant hunanasesu ac asesu cyfoedion maent yn dysgu “cymryd mwy o gyfrifoldeb dros eu dysgu eu hunain” (Donaldson, 2015, tud.81). Rhaid i ddisgyblion asesu safon y gwybodaeth maent yn ymchwilio (Llywodraeth Cymru, 2016).  Gyda phwyslais ar asesu yn y fframwaith, amlygir bod rhaid i’r disgyblion asesu cymhwysedd digidol ar draws y cwricwlwm.  

Ymhelaethir i ddarparu fwy o gymorth i athrawon hyrwyddo gwersi a’u cysylltu’n naturiol fel gwelir yn yr arfer da gan Estyn. Gofynnir hefyd i Lywodraeth Cymru ddarparu amserlenni i’r ysgolion a nodi disgwyliadau yn glir (Estyn, 2018, tud.6). Argymhellaf hefyd bod yna gyrsiau i gynnig arweiniad a  chymorth i athrawon a myfyrwyr datblygu eu sgiliau a’u hyder wrth ymdrin â sgiliau cymhwysedd digidol. Gwelir pwyslais fwy fwy yn y cwricwlwm newydd ar gymhwysedd digidol. Gyda’r disgwyliad ar athrawon i’w addysgu a’i hintegreiddio i wersi, rhaid iddynt feddu ar ddealltwriaeth a’r hyder i addysgu’n gywir ac yn effeithiol.   Er hyn, “confidence takes more than just a few training sessions” (Krechowiecka ,2001, Anhysbys). Byddai darparu ystod o weithgareddau, cyfle i ymchwilio a thrafod yn fodd i ddiwallu hyn (Krechowiecka, 2001, Anhysbys).
I ddatblygu yn y byd addysg wrth addysgu’n drawsgwricwlaidd, mynegaf argymhellion a fydd o fudd i’r addysgwyr a’r consortia. Argymhellaf gall Athrawon sy’ addysgu’r un flwyddyn cynllunio ar y cyd unwaith yr wythnos. Wrth gynllunio yn y modd hwn gall Athrawon dysgu gwybodaeth a strategaethau dysgu ac integreiddio’r tri phwnc yn eu gwersi (Estyn 2018). Argymhelliad arall yw gall Athrawon cysylltu â’r rhieni a chael cyfarfod a’i ddangos yr amcanion dysgu o’r tymor. Gall y rhieni awgrymu a darparu mewnwelediad o’u plant a beth fydd yn gafael sylw a diddordeb eu plant. Arweinir hyn i wersi diddorol trawsgwricwlaidd a fydd yn dysgu’r plant Llythrennedd, Rhifedd a Chymhwysedd Digidol yn effeithiol (Estyn 2018).  Rhagfynegir bod angen hyfforddiant Athrawon i helpu datblygu gwybodaeth ar sut i ddarparu gwersi trawsgwricwlaidd ac iddyn nhw ddeall sut mae disgyblion yn dysgu’n wahanol ar gyfer pynciau gwahanol megis, Llythrennedd a Rhifedd (Ofsted 2008). Cynghora Ofsted, dylai Ysgolion ceisio eu gorau i ddarparu cyngor i Athrawon, neu ddarparu arbenigwr gall cynorthwyo’r Athrawon ,os oes angen, wrth ddysgu Llythrennedd, Rhifedd a Chymhwysedd Digidol yn drawsgwricwlaidd. Cytuna Donaldson, wrth argymhell pob ysgol i chyflogi arbenigwyr yn y tri chyfrifoldeb i sicrhau bod y cyfrifoldebau yn cael eu integreiddio’n effeithiol ac ar safon uwch ar draws y cwricwlwm (Donaldson, 2015). Darperir hyn hyder i Athrawon, wrth iddyn nhw gael fwy o gefnogaeth yn eu gwaith ac yn sicrhau addysgu safonol. Credaf gall ysgolion lleol cynnal cyfarfodydd i gyflwyno’u harfer dda yn eu hysgol nhw. Gwyddys, wrth i ysgolion cysylltu â rhannu arfer dda, gall pawb ddysgu o’i gilydd, a’i drosglwyddo ac addasu arfer dda o ysgolion eraill i'w ysgol nhw os yw’n briodol (Oftsed 2018). 
Er mwyn sicrhau datblygiad yn y cwricwlwm newydd, gwelir bod rhaid i athrawon ddatblygu sgiliau o addysgu’n drawsgwricwlaidd ymhellach. Wrth i’r cwricwlwm edrych ymlaen at y dyfodol mae galw uwch o’r tri chyfrifoldeb. Pwysleisir dyletswydd ar athrawon i ddarparu’r sgiliau a’r profiadau o’r tri chyfrifoldeb yn effeithiol i’w ddisgyblion. 

